Mens manges opmærksomhed i øjeblikket er rettet mod Panama, så har Skatteministeriet netop offentliggjort en rapport, der konstaterer, at Danmark også fungerer som skattely.

Af den 66 siders lange rapport konkluderes det, ”at der er konstateret eksempel på, at kommanditselskaber bruges til international skatteunddragelse”.

Og der er indikationer på, at de danske selskaber også bliver brugt til hvidvaskning eller korruption.

Rapporten er lavet på baggrund af en undersøgelse af kommanditselskaber, som daværende skatteminister Jonas Dahl (SF) i begyndelsen af 2014 bad Skat om lave.

Formålet var at undersøge, om kommanditselskaberne misbruges til at undgå skat.

Læs også : Skat frygter brug af danske selskaber til skatteunddragelse

Det skete blandt andet efter, at P1 Dokumentar havde sat fokus på sagen. Og den tidligere ministers konklusion efter at have set dele af rapporten er klar.

- Så her er Danmark altså blevet til Panama. Det er Danmark, der er den skattekonstruktion, som man bruger til at undslå sig Skat i sit hjemland. Det synes jeg er stærkt problematisk, siger Jonas Dahl.

- Vi er jo netop i Danmark dybt forargede over, at Panama er blevet brugt som skattely-konstruktion for blandt andet at unddrage sig dansk skat.

- Og nu er det jo vi kan se, at de her kommanditselskaber bliver brugt af f.eks. østeuropæiske firmaer, hvor man så placerer et kommanditselskab til at undslå sig skat i det land, hvor man kommer fra,”siger han.

Reklamerer for "skatteoptimering"

Af Skats rapport fremgår det, at en række skatterådgivere ligefrem reklamerer på nettet for, at man med fordel kan gøre brug af danske kommanditselskaber, hvis man ønsker ”at skatteoptimere”.

Også danske skatterådgivere reklamerer ifølge rapporten i Østlandene og i Rusland for en særlig totalløsning, som indeholder et stiftet kommanditselskab, som allerede er registreret og har fået et cvr-nummer.

Kommanditselskaber er en særlig selskabsform, som er nemme og billige at oprette i Danmark.

Derudover har de nogle særlige egenskaber. Blandt andet skal ejerne ikke registreres hos myndighederne. Og det betyder, at de virkelige ejere kan skjule sig.

Har undersøgt mistænkelige selskaber

Skats undersøgelse indeholder en stikprøve af i alt 27 kommanditselskaber, som man ud fra forskellige kriterier anser som særligt mistænkelige.

Og her er der altså fundet tegn på, at selskaberne i Danmark bliver brugt til at snyde andre lande for Skat.

Kommanditselskaberne har juridisk hovedsæde i Danmark, men har typisk ingen ansatte eller lokaler i Danmark.

Selskaberne er i virkeligheden ofte en tom skal, for selve virksomhedernes aktivitet foregår typisk i et Østland, hvor selskabet ikke har nogen formel adresse.

De virkelige ejere er ofte fordelt mellem et EU-land som Cypern og et land uden selskabsskat som Gibraltar.

Fordi Cypern er med i EU og har en dobbeltbeskatningsaftale med Danmark, kan hele konstruktionen bruges til at kanalisere penge fra aktiviteterne i østlandet via kommanditselskabet i Danmark til ejerne i Cypern og Gibraltar, hvor der betales ingen eller meget lidt skat.

Indikatorer på hvidvask

Skats rapport konkluderer også, at der i enkelte sager er indikationer på, at kommanditselskaberne bliver anvendt til hvidvaskning eller korruption.

- Det er bl.a. konstateret, at køb og salg af varer blandt andet sker mellem parter, der er forbundne via ejerkredsen. Samtidig er der ikke dokumentation for, at varen/ydelsen er leveret”, skriver Skat og konkluderer, at:

- Handel foregår mellem lande, hvor der er meget korruption og kriminalitet.

Skat har også mistanke om, at kommanditselskaberne er brugt til transfer pricing-misbrug ved koncerninterne transaktioner over landegrænse.

Der er blandt andet fundet eksempler på høje driftsoverskud i visse selskaber ”På trods af, at der ikke er ansatte i kommanditselskaber”, lyder det i rapporten.

Folketinget har allerede vedtaget et ejerregister, der skal gøre det nemmere at spore ejerne af kommanditselskaber.